**REPUBLIKA HRVATSKA**

**OSJEČKO-BARANJSKA ŽUPANIJA**

**GRAD OSIJEK**

**GRADSKO VIJEĆE**

**PRIJEDLOG ODLUKE**

**O IZMJENAMA ODLUKE O GRADSKIM POREZIMA**

**Osijek, listopad 2020.**

**Materijal pripremio:**

**Upravni odjel za financije i nabavu**

**PRIJEDLOG ODLUKE O IZMJENAMA ODLUKE**

**O GRADSKIM POREZIMA**

**O b r a z l o ž e n j e**

1. **Pravni temelj**

Zakon o lokalnim porezima (''Narodne novine'' broj 115/16. i 101/17) u članku 20. propisuje vrste poreza koje mogu uvesti jedinice lokalne samouprave: prirez porezu na dohodak, porez na potrošnju, porez na kuće za odmor i porez na korištenje javnih površina.

Članak 42. propisuje da predstavničko tijelo jedinice lokalne samouprave uređuje svojom odlukom: visinu stope prireza porezu na dohodak, visinu stope poreza na potrošnju te nadležno tijelo za utvrđivanje i naplatu poreza, visinu poreza na kuće za odmor, druge okolnosti i nadležno porezno tijelo za utvrđivanje i naplatu poreza, te visinu, način i uvjete plaćanja poreza na korištenja javnih površina, što se smatra javnom površinom, kao i nadležno tijelo za utvrđivanje i naplatu poreza.

Istim člankom je propisan i datum 15. prosinca tekuće godine do kojeg datuma jedinice lokalne samouprave mogu najkasnije mijenjati svoje odluke te datum primjene 1. siječanj iduće godine za sve poreze izuzev prireza porezu na dohodak i koje se moraju objaviti u ''Narodnim novinama'', a stupaju na snagu prvoga dana u mjesecu nakon mjeseca u kojem su objavljene.

Članak 19. točka 2. Statuta Grada Osijeka (Službeni glasnik Grada Osijeka br. 6/01., 3/03., 1A/05., 8/05., 2/09., 9/09., 13/09., 9/13. i 11/13. - pročišćeni tekst, 12/17. i 2/18., 2/20., 3/20.) kojom je utvrđena nadležnost Gradskog vijeća za donošenje općih i drugih akata iz nadležnosti lokalne samouprave.

1. **Razlog upućivanja prijedloga**

Gradsko vijeće Grada Osijeka donijelo je Odluku o gradskim porezima, Službeni glasnik Grada Osijeka, br.17A/09, 7/14. i 14/17. Navedenom Odlukom Grad Osijek je utvrdio sljedeće vrste poreza: prirez porezu na dohodak, porez na potrošnju i porez na korištenje javne površine.

Člancima 7., 8., 9., 10. i 11. Odluke uređeno je na što se plaća porez na potrošnju, obveznici poreza na potrošnju i njihove obveze, osnovica, visina stope poreza na potrošnju, te rok obračun i plaćanja poreza na potrošnju te ovlasti Porezne uprave za nadzor nad obračunom i plaćanjem poreza na potrošnju. Odlukom je tako uređeno da se porez na potrošnju plaća na potrošnju alkoholnih pića (vinjak, rakiju i žestoka pića, prirodnih vina, specijalnih vina, piva i bezalkoholnih pića) prodanih u ugostiteljskim objektima na području Grada Osijeka. Nadalje, Odlukom su definirani i obveznici poreza na potrošnju, a to su pravne i fizičke osobe koje pružaju ugostiteljske usluge na području grada Osijeka te da osnovicu poreza na potrošnju čini prodajna cijena pića koje se proda u ugostiteljskim objektima na području Grada Osijeka. Visina stope na osnovicu iznosi 3%.

Sukladno Odluci, svi obveznici poreza na potrošnju dužni su obračun poreza sačiniti do 20. dana u mjesecu za prethodni mjesec te izvješće dostaviti Poreznoj upravi, a izvršiti plaćanje do posljednjeg dana u mjesecu za prethodni mjesec. Porezna uprava, a prema Odluci, provodi nadzor nad obračunom i plaćanjem poreza na potrošnju.

Člancima 17. i 18. navedene Odluke propisano je da su obveznici plaćanja poreza na korištenje javne površine pravne i fizičke osobe, a javnom površinom osobito se smatraju nogostupi, ulice, trgovi, parkovi, zelene i druge površine. Porez se plaća po stopi od 10 %, a osnovica za obračun je naknada koja se plaća za korištenje javne površine.

Na ime poreza na potrošnju Grad Osijek ostvarivao je u prethodnom razdoblju prosječno prihod u iznosu od 2.750.000 kuna godišnje, te prihod od poreza na korištenje javne površine prosječno oko 250.000 kuna godišnje (tablica 1). Kako ta dva poreza predstavljaju financijski teret, ponajprije za ugostitelje, ukidanjem tih gradskih poreza želi se rasteretiti poduzetnike i pomoći im u vrijeme otežanog poslovanja prouzročenog pandemijom COVID – 19.

**Tablica 1: Prikaz ostvarenih prihoda od poreza na potrošnju i poreza na korištenje javne površine u razdoblju  2015. - 2019**.

|  |  |  |
| --- | --- | --- |
| **Godina** | **Ostvarenje poreza na potrošnju** | **Ostvarenje poreza na korištenje javne površine** |
| 2015. | 2.219.810,00 | 279.347,79 |
| 2016. | 2.521,379,00 | 222.028,46 |
| 2017. | 2.676.205,00 | 261.386,77 |
| 2018. | 3.073.750,00 | 215.425,42 |
| 2019. | 3.290.959,00 | 266.703,97 |
| **Plan 2020.** | **2.300.000,00** | **130.000,00** |

Obzirom da Grad Osijek, tijekom proteklih godina, stabilno i pozitivno posluje, ocijenilo se da ukidanje prihoda od poreza na potrošnju i poreza na korištenje javne površine neće značajnije utjecati na izvršavanje budućih obveza iz proračuna Grada Osijeka, te se predlaže ovom odlukom **ukidanje poreza na potrošnju i poreza na korištenje javne površine od 01. siječnja 2021 godine.**

Osim već ranije donesenih mjera od strane Grada Osijeka za ublažavanje negativnih posljedica uzrokovanih koronavirusom COVID-19 na gospodarstvo, a kako bi se dodatno umanjile negativne posljedice uzrokovane proglašenom epidemijom COVID- 19,  predlaže se Gradskom vijeću da prihvati i donese kao dodatne mjere i ukidanje poreza na korištenja javne površine i poreza na potrošnju.

1. **Sredstva potrebna za provođenje ove Odluke**

Za provođenje ove Odluke nisu potrebna sredstva u Proračunu Grada Osijeka za 2020. godinu.

Na temelju odredbi članka 11. Zakona o pravu na pristup informacijama („Narodne novine“, broj 25/13, 85/15), te odredbi Kodeksa savjetovanja sa zainteresiranom javnošću u postupcima donošenja zakona, drugih propisa i akata („Narodne novine“, broj 140/09), Grad Osijek je dana\_\_\_\_\_\_\_\_\_\_\_\_. godine objavio poziv za SAVJETOVANJE SA ZAINTERESIRANOM JAVNOŠĆU – Nacrt prijedloga Odluke o izmjenama Odluke o gradskim porezima Grada Osijeka, kojim je bilo obuhvaćeno ukidanje poreza na korištenje javnih površina.

Savjetovanje je trajalo od\_\_\_\_\_\_\_\_\_\_\_\_\_\_\_\_\_\_\_\_\_\_\_. godine. Nije zaprimljen niti jedan prijedlog, komentar ili primjedba na predloženi Nacrt prijedloga Odluke o izmjenama Odluke o gradskim porezima.

Temeljem svega navedenog predlažemo Gradskom vijeću Grada Osijeka da donese Odluku kako slijedi:

Na temelju članka 20. i članka 42. Zakona o lokalnim porezima, Narodne novine 115/16., 101/2017. i članka 19. točke 2. Statuta Grada Osijeka (Službeni glasnik Grada Osijeka br. 6/01., 3/03., 1A/05., 8/05., 2/09., 9/09., 13/09., 9/13. i 11/13. - pročišćeni tekst, 12/17., 2/18., 2/20. i 3/20.) Gradsko vijeće Grada Osijeka na\_\_\_. sjednici održanoj \_\_\_\_\_\_\_ 2020., donijelo je

**O D L U K U**

**o izmjenama Odluke o gradskim porezima**

Članak 1.

U Odluci o gradskim porezima (Službeni glasnik Grada Osijeka br.17A/09, 7/14. i 14/17) u članku 2.točka b) '' porez na potrošnju'' i točka c) „porez na korištenje javnih površina“, brišu se.

Članak 2.

Članci 7., 8., 9., 10., 11., 17. i 18., brišu se.

Članak 3.

Ova odluka stupa na snagu 01. siječnja 2021. godine.

KLASA: 410-01/20-01/1

URBROJ:2158/01-09-00/02-1

Osijek, \_\_\_\_\_\_\_\_\_\_\_\_\_\_ 2020.

Predsjednik

Gradskoga vijeća

prof.dr.sc. Željko Požega , v.r.

Na temelju članka 34. stavka 1. točka 2. Statuta Grada Osijeka (Službeni glasnik Grada Osijeka br. 6/01., 3/03., 1A/05., 8/05., 2/09., 9/09., 13/09., 9/13. i 11/13. - pročišćeni tekst, 12/17 i 2/18., 2/20 i 3/20) Gradonačelnik Grada Osijeka dana \_\_\_\_\_\_\_\_\_\_\_\_\_\_2020. donosi

**Z A K L J U Č A K**

**povodom razmatranja**

**Prijedloga Odluke o izmjenama Odluke o gradskim porezima**

**I**

Gradonačelnik Grada Osijeka utvrđuje Prijedlog Odluke o izmjenama Odluke o gradskim porezima te isti dostavlja Gradskom vijeću Grada Osijeka na razmatranje i usvajanje.

**II**

Potrebna obrazloženja na sjednici Gradskog vijeća dati će David Krmpotić univ.spec.oec., pročelnik Upravnog odjela za financije i nabavu.

KLASA: 410-01/20-01/1

URBROJ: 2158/01-09-00/02-2

Osijek, 2020. GRADONAČELNIK

Ivan Vrkić dipl.iur.